斯遠生日
作者：趙蕃
朝代：宋

paragraphs: 下湖有隠人，卜築自厥先。
官曾駕高車，屋乃無修椽。
究觀諸郎貧，固知大夫賢。
籯雖乏黄金，家故餘青氈。
其季我與遊，於今幾何年。
文得南澗賞，經從晦翁傳。
味有陸子同，譽由吾輩宣。
其人可知已，忤俗何病焉。
今逢初度日，爲頌初度篇。
君非黄叔度，殆似元魯山。
見之意輒消，坐久歸忘旋。
是資薰陶益，能使鄙吝捐。
沖風足披挹，好句寧引牽。
况復兩玉兒，共嬉郎罷前。
潜魚必求深，鳴鶴終聞天。
君當茂明德，食菊仍佩荃。
我亦願黄髮，挹袂仍拍肩。
濯足冰水流，振衣懷玉巔。
世苟混氛濁，神其歆吉蠲。
我老不足道，君乎斯勉旃。